L 103/44
SK
Úradný vestník Európskej únie
18.4.2023
PRÍLOHA IV
METÓDY MERANIA A VÝPOČTY Merania a výpočty sa vykonávajú pomocou harmonizovaných noriem, ktorých referenčné čísla boli na tento účel uverejnené v Úradnom vestníku Európskej únie, alebo iných spoľahlivých, presných a reprodukovateľných metód, ktoré zohľadňujú všeobecne uznávané najnovšie poznatky.
Pri skúšaní sieťového zariadenia sa uplatňujú tieto všeobecné podmienky: a) Na meranie spotreby energie sieťového zariadenia v pohotovostnom režime, ktoré má takýto režim, sa všetky sieťové porty jednotky musia podľa potreby deaktivovať alebo odpojiť.
b) Ak zariadenie na zamýšľané použitie využíva aktívne drôtové pripojenie k jednému alebo viacerým sieťovým portom, namiesto odpojenia drôtu je povolená manuálna deaktivácia týchto sieťových portov.
c) Na meranie spotreby energie v pohotovostnom režime pri pripojení na sieť a na skúšanie funkcie riadenia výkonu sa používa tento postup: 1.
Ak má zariadenie jeden druh sieťového portu a k dispozícii dva alebo viac portov tohto druhu, jeden z týchto portov sa náhodne vyberie a zapojí sa do príslušnej siete v súlade s maximálnymi špecifikáciami daného portu.
Ak ma zariadenie viac bezdrôtových sieťových portov toho istého druhu, ostatné bezdrôtové porty sa podľa možnosti deaktivujú.
Ak má zariadenie viacero drôtových sieťových portov toho istého druhu, ostatné sieťové porty sa podľa možnosti odpoja.
Ak je k dispozícii iba jeden sieťový port, tento port sa zapojí do príslušnej siete v súlade s maximálnymi špecifikáciami daného portu.
Skúšaná jednotka je zapnutá.
Zariadenie, ktoré poskytuje diaľkovo iniciovaný spúšťač, ktorý opätovne aktivuje skúšanú jednotku, je pripojené k príslušnej sieti, zapnuté a na požiadanie pripravené poskytnúť spúšťač.
Keď je skúšaná jednotka zapnutá a riadne funguje, môže sa prepnúť do pohotovostného režimu pri pripojení na sieť a odmeria sa spotreba energie.
Potom sa dá zariadeniu cez sieťový port prostredníctvom príslušného spúšťača signál a overí sa, či je zariadenie opäť aktivované. 2.
Ak má zariadenie viac ako jeden druh sieťových portov, pre každý druh sieťového portu sa zopakuje nasledujúci postup.
Ak má zariadenie k dispozícii dva alebo viac sieťových portov určitého druhu, jeden port z každého druhu sieťových portov sa náhodne vyberie a zapojí sa do príslušnej siete v súlade s maximálnymi špecifikáciami daného portu.
Ak je z určitého druhu sieťového portu k dispozícii iba jeden port, tento port sa zapojí do príslušnej siete v súlade s maximálnymi špecifikáciami daného portu.
Nepoužívané drôtové sieťové porty sa musia odpojiť a nepoužívané bezdrôtové porty sa musia deaktivovať.
Skúšaná jednotka je zapnutá.
Zariadenie, ktoré poskytuje diaľkovo iniciovaný spúšťač, ktorý opätovne aktivuje skúšanú jednotku, je pripojené k príslušnej sieti, zapnuté a na požiadanie pripravené poskytnúť spúšťač.
Keď je skúšaná jednotka zapnutá a riadne funguje, môže sa prepnúť do pohotovostného režimu pri pripojení na sieť a odmeria sa spotreba energie.
Potom sa dá zariadeniu cez sieťový port prostredníctvom príslušného spúšťača signál a overí sa, či je zariadenie opäť aktivované.
Ak dva alebo viac druhov (logických) sieťových portov spoločne využívajú jeden fyzický sieťový port, tento postup sa opakuje pre každý druh logických sieťových portov, pričom ostatné logické sieťové porty sú od siete logicky odpojené.
d) Pri všetkých typoch kávovarov pre domácnosť sa merania vykonávajú po ukončení posledného varného cyklu alebo prípadne po dokončení procesu odstraňovania vodného kameňa, automatického čistenia alebo akejkoľvek operácie vykonanej používateľom, pokiaľ nebolo spustené varovanie, ktoré si vyžaduje zásah používateľa, aby sa zabránilo možnému poškodeniu alebo nehode.